b'\n_START_ARTICLE_\nMariana Malcien\xc4\x97\n_START_PARAGRAPH_\nMariana Malcien\xc4\x97 (g. 1924 m. lapkri\xc4\x8dio 9 d. Asi\xc5\xabkl\xc4\x97je, II Gudeli\xc5\xb3 vals\xc4\x8dius, dab. Vilniaus dalis, m. 2014 m. liepos 17 d. Vilnius, palaidota Saltoni\xc5\xa1ki\xc5\xb3 kapin\xc4\x97s, Vilnius) \xe2\x80\x93 Lietuvos menotyrinink\xc4\x97, humanitarini\xc5\xb3 moksl\xc5\xb3 daktar\xc4\x97.\n_START_SECTION_\nBiografija\n_START_PARAGRAPH_\n1951 m. baig\xc4\x97 meno istorij\xc4\x85 Vilniaus universitete. 1974 m. menotyros kandidat\xc4\x97._NEWLINE_1953\xe2\x80\x932000 m. d\xc4\x97st\xc4\x97 Lietuvos konservatorijoje (dab. Lietuvos muzikos ir teatro akademija), nuo 1991 m. profesor\xc4\x97. 1953\xe2\x80\x931959 m. dar dirbo Kult\xc5\xabros ministerijos Auk\xc5\xa1t\xc5\xb3j\xc5\xb3 ir vidurini\xc5\xb3 speciali\xc5\xb3j\xc5\xb3 mokykl\xc5\xb3 skyriuje, 1956\xe2\x80\x931960 m. ir Vilniaus de\xc5\xa1imtmet\xc4\x97je muzikos mokykloje, 1959\xe2\x80\x931966 m. film\xc5\xb3 nuomojimo kontoros \xe2\x80\x9eKinoprokat\xe2\x80\x9c leidinio \xe2\x80\x9eEkrano naujienos\xe2\x80\x9c redakcijoje, 1966\xe2\x80\x931979 m. \xe2\x80\x93 Lietuvos moksl\xc5\xb3 akademijos Istorijos instituto Menotyros sektoriuje.\n_START_SECTION_\nMokslin\xc4\x97 veikla\n_START_PARAGRAPH_\nPara\xc5\xa1\xc4\x97 pirm\xc4\x85j\xc4\xaf Lietuvos kino istorijos veikal\xc4\x85. Ap\xc5\xbevelg\xc4\x97 Lietuvos kino 1919\xe2\x80\x931958 m. (Lietuvos TSR istorija t. 4 1975 m.), 1919\xe2\x80\x931967 m. (Tarybinio kino istorija t. 3-4 1975\xe2\x80\x931978, rus\xc5\xb3 k.), nebyliojo ir Lietuvos vaidybinio kino (Kino meno pagrindai, sud. \xc5\xbd. Pilipavi\xc4\x8dien\xc4\x97, 1982 m.) raid\xc4\x85, Marijampol\xc4\x97s ir \xc5\xbdemai\xc4\x8di\xc5\xb3 dramos teatr\xc5\xb3 (Lietuvi\xc5\xb3 tarybinis teatras: 1940\xe2\x80\x931956 m., 1979 m.), Panev\xc4\x97\xc5\xbeio dramos teatro (Lietuvi\xc5\xb3 tarybinis dramos teatras: 1957\xe2\x80\x931970 m., 1987 m.) istorij\xc4\x85.'